原子

原子係粒子。係保持佢化學特性可以存在嘅最細粒子。

原子由質子、中子同電子三種次原子粒子組成。原子係基本嘅化學概念；化學作用入面原子嘅數量毋會變，係研究化學作用嗰陣嘅基本假設。

名稱 
原子嘅英文名由希臘話轉化過嚟，原本意思係「毋可以再切分」。早響公元前，古希臘哲學家就講過原子嘅概念。大約喺公元前450年，德謨克利特就創造咗「原子」爾隻詞，意思就係「毋切割得」。

到咗17至18世紀，英國化學家道爾吞提出過：某啲物質毋可能用化學手段繼續分解。當時重未有質子、中子等嘅概念。一直到19世紀尾，物理學家開始發現原子嘅內部結構，由此證明原子並毋係毋可以繼續切分。

結構 

原子由三種次原子粒子組成，而爾啲粒子每樣有幾多就控制住粒原子嘅化學特性同埋核子特性：
 電子，每粒有一單位負電荷，係三種粒子入面最輕。
 質子，每粒有一單位嘅正電荷，大約係1836粒電子咁重。
 中子，無電荷，大約有1839粒電子咁重，係三種粒子當中最重。

質子同中子都係原子核嘅成員，合稱核子。中子有好強嘅核力，將原子核入面嘅質子綁埋一齊，防止佢哋因同性相拒散開。而電子就喺團好似雲咁樣嘅電子殼入面，圍住粒原子核飛來飛去。

毋同原子嘅分別主要係在於佢哋有毋同數量嘅電子、質子同中子。原子序數，即係原子有幾多粒質子，決定佢屬於邊隻元素。同一隻元素嘅中子數會毋同，而爾個數嘅分別就係同位素嘅概念。原子可以藉核聚變、核裂變同核衰變改變佢粒原子核嘅質子同中子數，變成另一款原子。而化學作用就會改變原子嘅電子數量，電子係三種粒子入面數量最易改變嘅。

如果原子嘅電子同質子數一樣，咁佢就喺電中性。如果原子因化學作用而多咗或少咗電子就會變離子。通常原子送畀人嘅電子都係出自最外嗰層電子殼；而收返來嘅電子都係多數會去最外層嘅電子殼。喺爾個基制之下，原子之間就可以傳送或者分享電子，形成共價鍵、離子鍵同金屬鍵。

分子係化合物入面最細而可以保留化學特性嘅粒子。大部分分子都有多過一粒原子，例如水分子由一粒氧原子同兩粒氫原子組成。不過都有啲分子係得一粒原子，例如氦氣分子同其他惰性氣體嘅分子就得佢自己一粒原子。

化學
物質